Саугъэт нэхъыщхьэр Кэсмен ехь
Налшык и шыгъэжапIэм щэбэт кIуам щекIуэкIащ зэхьэзэхуэ ин. Абы щагъэджэгуащ Къэбэрдей-Балъкъэрым и къалащхьэм и саугъэт нэхъыщхьэр.
Шыгъажэгъуэ махуэр хухахат бахъсэндэсхэм. Абы и администрацэмрэ Быфхэ я унагъуэмрэ ягъэува саугъэт фондым и куэдагъыр сом мелуанрэ мин щитIым нэблагъэрт.
Зэхьэзэхуэхэм щIадзэн ипэкIэ къызэхуэсахэр дакъикъэкIэ хуэщыгъуащ Севастополь псыдэлъэдапIэм иджыблагъэ гуузу щыхэкIуэда, Урысей Федерацэм кикбоксингымкIэ и цIыхубз командэ къыхэхам щыщхэу дунейпсо чемпион Жэгъуп ФатIимэрэ вице-чемпион Гисмеевэ Элинэрэ. Абыхэм я фэеплъкIэ иужькIэ ирагъэкIуэкIа шыгъажэхэм ящыщ зым текIуэныгъэр къыщихьащ мастер-шууей Сыжажэ Руслан зытеса пцIэгъуэплъ Монти.
Зэрахабзэу, зэпеуэр къызэIуахащ илъэситI зи ныбжь шыхэмкIэ. Метр 1400-р псом япэу зэпичри, абы текIуэныгъэр къыщихьащ Псыхуабэ и шыгъэжапIэм щаIыгъ Сторм Бэлд пцIэгъуэплъым. Ар къигъэжащ япэ категорие зиIэ шууей Щоджэн Iэдэм.
АдэкIэ иризэпеуащ Социалист Лэжьыгъэм и ЛIыхъужь Щауэ Iэхьед и фэеплъу ягъэува саугъэтым. Ди къэралым къыщалъхуарэ иджыри къэс текIуэныгъэ щIагъуэ зимыIа, илъэситI зи ныбжь шыбзхэм я зэдэжэм бжьыпэр щиубыдащ пцIэгъуэплъ Чарэ. Ари къэзыгъэжар Щоджэн Iэдэмщ.
ИлъэситI ныбжьым ит шыхэм метр 1200-р къыщызэранэкIым япэу къэсащ Пэнжокъуэ Рустам зытеса Эльбарос. Абы Iэрыхьащ Абазэ Сандулэ и фэеплъ саугъэтыр.
Зыми игъэщIэгъуакъым «Малкэ» шы заводым и гъэсэн Волчарэ цIэрыIуэм аргуэру текIуэныгъэ къызэрихьар. Сыжажэ Руслан и уанэгум щIэта, илъэсибл зи ныбжь шыр япэу къэсащ метр 1200-р къыщажым.
ИлъэситI зи ныбжь шыхэм я саугъэт нэхъыщхьэр хухахат Эверест бгым и щыгум тIэунейрэ дэкIуея Мэз Каринэ. Ар Iэрыхьащ метр 1600-р къыщажым текIуа Флеминг Лайн теса шуей Пэнжокъуэ Рустам икIи альпинист цIэрыIуэм езым и IэкIэ, гуфIэгъуэ щытыкIэм иту, къритыжащ.
Псоми нэхъ яфIэхьэлэмэт хъуар, дауи, саугъэт нэхъыщхьэр щагъэджэгуа Налшык и Дерби Иныращ. Ар фэеплъ хуащIащ адыгэшым фIыуэ хэзыщIыкIыу икIи зылъагъуу щыта Быф Жэмал. Илъэсищ зи ныбжь шипщI щызэдэуващ метр 2400-р къызэпачыну. Абы щытекIуэм сом мелуан ныкъуэм щIигъу и Iэрылъхьэт.
Зэныкъуэкъуныгъэ гуащIэм и насып къыщIикIащ япэ категорие зиIэ шууей Шыкъ Астемыр зытеса Кэсмен. Ар и хьэрхуэрэгъу псоми ефIэкIащ икIи шыгъажэ махуэм и саугъэт нэхъыщхьэр зыIэригъэхьащ. АбыкIэ фIыщIэ хэха хуэфащэщ шыр зэхьэзэхуэм фIы дыдэу хуэзыгъэхьэзыра тренер Щадз Заур.
Дерби нэхъыщхьэм хэмыхуа шыхэр щызэпрагъэуащ Мэзкуу къалэм и саугъэтым. Куэдым яфIэхьэлэмэту абы щытекIуащ Щоджэн Iэдэм къигъэжа Принц Киссанэ.
Иужьу а махуэм иризэныкъуэкъуащ Урысей Федерацэм мэкъумэш хозяйствэмкIэ и министрым и саугъэтым. Нэхъ гъуэгуанэ кIыхь дыдэр – метр 3200-р – япэу къызэринэкIащ мастер-шууей ПщыукI Ислъам зытеса Рокет Стар пцIэгъуэплъым.
Налшык ипподромым къыкIэлъыкIуэ шыгъажэ махуэр щызэхэтынур фокIадэм и 7-рщ. Абыи саугъэт зыбжанэм щыщIэбэнынущ ди республикэмрэ гъунэгъу щIыналъэхэмрэ я шууей нэхъыфIхэр.
Хьэтау Ислъам.
